Simone de Beauvoir

**Simone de Beauvoir** (Pariz, 9 a viz Genver 1908 – Pariz, 14 a viz Ebrel 1986) a oa ur brederourez hag ur skrivagnerez c'hall. Skrivañ a reas romantoù, levrioù a brederouriezh hag a bolitikerezh, buhezskridoù hag emvuhezskridoù. Brudet eo dreist-holl evit e romantoù dreistfizikel evel *Les Mandarins* hag evit he levr *Le Deuxième Sexe* skrivet e 1949, ma tielfennas gwaskerezh ar maouezed.

## Buhez
Simone Lucie Ernestine Marie Bertrand de Beauvoir a zo bet ganet e Pariz e 1908, merc'h da Jean Bertrand de Beauvoir, breutaer, ha dremmour e-maez micher, ha da Françoise Brasseur, o tont eus ur familh bourc'hizien e Verdun.

### Yaouankiz
Ganet eo en ur ranndi pitaod lec'hiet 130 Boulevard Montparnasse. D'he femp bloaz e voe kaset d'ar skol anvet *Cours Desir*, ma chomas betek tapout he bachelouriezh, ur skol ma veze kaset merc'hed ar vourc'hizien. Eno ivez e voe skoliataet he c'hoar eil-henañ Hélène, daou vloaz war he lerc'h. D'ar mare-se dija e voe merzet barregezhioù spered Simone, a dape bep bloaz ar c'hentañ plas a-gevret gant Élisabeth Lacoin (lesanvet Zaza, merc'h d'an ijinour Maurice Lacoin), a zeuas da vezañ he mignonez vras.

Goude ar Brezel-bed kentañ e kouezhas en e boull an ti-bank *La banque de la Meuse*, bet renet gant George Brasseur,tad-kozh Simone a-berzh he mamm. Ur blegenn fall e voe evit he familh, en em gavas dizenoret, ha treutoc'h e teuas pinvidigezh an tiegezh. Abalamour d'an diaezamantoù arc'hant e rankas he zud dilojañ da vont da chom en ur ranndi bihan teñval, kludet e pempvet estaj ur c'hendi hep saverez, lec'hiet *Rue de Rennes* (straed Roazhon).. Gouzañvet he doa Simone o welout an darempredoù o trenkaat etre he mamm hag he zad.

Ne oa ket puilh ar merc'hed yaouank war ar studi hir d'ar mare-se. Pitilh e oa he zad gant arz ar c'hoariva, e soñje dezhañ e oa skrivagner ar bravañ micher er bed. Atav eo bet broudet Simone hag Hélène gantañ da vont war an hent-se, an tu nemetañ dezhe da achap kuit diouzh o saviad, a oa hini ar maouezed er gevredigezh, hervezañ.

Diouzh un tu en doa Jean Bertrand de Beauvoir keuz o soñjal ne oa ket he verc'h ur gwaz, peogwir e vefe bet tu dezhi da vont d'an *[[École polytechnique]]*, ha diouzh an tu all e kave dezhañ ne oa ket hi "plac'hheñvel" a-walc'h. Gantañ veze lavaret dezhi he doa "empenn ur gwaz".

#### Dishualerezh a-nebeudoù
Desavet gant he mamm a oa deol-tre, deuet e oa Simone da vezañ ur feizadez entanet hi ivez e-pad un nebeud bloavezioù, kent monet da goll he feiz tamm-ha-tamm, pellik a-raok kuitaat he skol *Cours Desir*. Kregiñ eure neuze d'en em zishualañ diouzh e familh a-fet spered, hep bezañ prest er penn-kentañ da sammañ he soñjoù na d'o embann.

## Oberennoù
### Romantoù
* *L'Invitée* (1943)
* *Le Sang des autres* (1945)
* *Tous les hommes sont mortels* (1946)
* *Les Mandarins* (1954), priz Goncourt
* *Les Belles Images* (1966)
* *La Femme rompue* (1968)
* *Quand prime le spirituel* (1979)

### Skridoù
* *Pyrrhus et Cinéas* (1944)
* *L'Existentialisme et la Sagesse des nations* (1945)
* *Pour une morale de l'ambiguïté* (1947)
* *Le Deuxième Sexe* (1949)
* *Privilèges* (1955)
* *La Longue Marche* (1957)
* *La Vieillesse* (1970)
* *Faut-il brûler Sade?* (1972)

### Eñvorennoù
* *L'Amérique au jour le jour* (1948)
* *Mémoires d'une jeune fille rangée* (1958)
* *La Force de l'âge* (1960)
* *La Force des choses* (1963)
* *Une mort très douce* (1964)
* *Tout compte fait* (1972)
* *La Cérémonie des adieux* (1981)
* *Journal de guerre* (1990)
* *Lettres à Sartre*, Tome I et II (1990)
* *Lettres à Nelson Algreen* (1997)
* *Correspondance croisée. 1937-1940* (2004)
* *Cahiers de jeunesse* (2008)

### C'hoariva
* *Les Bouches inutiles* (1945)

## Notennoù ha daveennoù